Smelá Triedna v Štrasburgu aneb Saši a Adama príhoďi a skúsenosťi

V nedeľu 23. 10. 2016 sa na pozvanie europoslanca, pána Štefanca, uskutočnil zájazd do Strasburgu, jedného z troch sídel európskeho parlamentu. Okrem ďalších 27 ľudí z celého Slovenska sa na tomto zájazde zúčastnila aj výprava KGŠM v zložení mňa, pani profesorky Lamperovej a Saši Fuschovej.

Vyrážali sme z Bratislavy hneď ráno o 5.45 hod. a po 12-hodinovej namáhavej ceste autobusom s piatimi prestávkami na vycikanie sme dorazili do západonemeckého mesta Bühl. Tu nás hneď od autobusových dverí privítala, ako vždy, ľubozvučná nemčina a krásny hotel - kláštor Kloster Maria Hilfe, vlastnený rádom sestier, ktorého meno mi ušlo, v ktorom sme boli ubytovaní.

Nasledujúce dva dni sa niesli v znamení alsaskej metropoly, kam sme vyrážali už nekresťansky skoro - o 10 hodine rannej. Po krátkej hodinovej ceste a, takpovediac, okamžite po prekročení francúzskych hraníc sa nám naskytol pohľad na toto krásne mesto, v ktorom sa spája to najlepšie z nemeckej a francúzskej kultúry, aj to najkrajšie zo stredovekej a modernej architektúry. Prvý deň patril historickému centru, ktoré sme si mali možnosť prezrieť po vlastných nohách aj z vyhliadkovej lode, plávajúcej po rieke, ktorá obteká celé centrum. Po tradičnom alsaskom obede - Flamkuchen (také bryndzové halušky na lístkovom ceste, ale bez halušiek) sme sa rozišli v meste a mali sme možnosť na vlastnej koži zažiť nezameniteľnú štrasburgskú atmosféru priamo z autentických obchodov so suvenírmi. Po hodinovej naháňačke za kníhkupectvom sme sa napokon vracali bez knižky pre pani zástupkyňu, no o poriadny zážitok bohatší.

Druhý deň už bol rezervovaný priamo pre európsky parlament. Najprv sme ale navštívili známe Orangérium a Bocianáreň. Názov týchto záhrad pravdepodobne odkazuje na hojný výskyt bocianov a citrusov, nanešťastie pre nás už ale bolo pokročilé ročné obdobie a jediné bociany, ktoré sme videli, boli tie v klietkach. Po prehliadke záhrad sme pešo prišli k budove parlamentu, kde nás už čakal pán poslanec. Po skvelom obede v kantíne parlamentu sme sa s ním boli pofotiť pri európskych vlajkách, čo sa neobišlo bez menšieho trapasu, ako sa už na slovenských turistov patrí. Jeden nemenovaný účastník totiž vytiahol vlajku EU a tak trocha sa mu tam rozpadla, na čo sa ešte aj kývajúci europoslanec Braňo Škripek radšej otočil a prestal sa priznávať k našej skupine. Nasledovala prednáška o Európskej únii a debata s Ivanom Štefancom, potom sme sa odobrali priamo do rokovacej sály a boli sme svedkami zasadania parlamentu.

Nasledujúcich jedenásť hodín sme opäť strávili v autobuse a v stredu ráno o 6.45 hod. sme nakoniec prekročili slovenské hranice. A to bol koniec jedného krásneho výletu, z ktorého si každý z nás odniesol kopu skvelých zážitkov, ktoré nám len tak z pamäte nevymiznú. Som veľmi rád, že som mal možnosť navštíviť také krásne mesto a ešte v takej úžasnej spoločnosti.

Adam Štuller, 4. A